**WENKE OM JOU SKRYFSTUKKE INTERESSANTER TE MAAK**

|  |
| --- |
| * Noem die onderwerp in jou skryfstuk, maak nie saak waar nie. * Gebruik ten minste EEN **intensiewe** vorm, maar nie te veel nie want dit sal onnatuurlik wees. Hou in gedagte dat dit nie in alle skryfstukke sal werk nie, byvoorbeeld aansoekbrief vir ‘n betrekking, ‘n grafrede, ens. * Gebruik ten minste EEN **vergelyking** / **idiomatiese uitdrukking**. * Probeer om jou **eie** intensiewe vorm te gebruik, byvoorbeeld *kameelperdlank*. * Gebruik ten minste EEN **Groep 2** voegwoord en let op die woordorde   (dan, daarna, dus, daarom, derhalwe, nogtans, anders, gevolglik, al, toe, tog)   * Gebruik ten minste EEN **Groep 3** voegwoord in die middel van die sin en let op die woordorde   (dat, omdat, totdat, voordat, nadat, wat, wie, terwyl, alhoewel, toe, sodra, sedert, mits, tensy)   * Begin ten minste EEN sin met ‘n **Groep 3** voegwoord en let op die woordorde   Probeer om ander **verbindingsvorme** ook te gebruik, byvoorbeeld *Nie alleen .... nie, maar ook ....*   * Verbeter jou skryfwerk deur **uitbreiding**. Hierdie wenke is hoofsaaklik van toepassing op **opstelle** en die **vriendskaplike brief**. * **Beskryf ‘n plek in detail**. *Ek was in Polokwane* teenoor *Ek was in die hoofstad van Limpopo waar hordes mense deur die strate stroom. Elke kort-kort toet-toet ‘n taxi om moontlike passasiers se aandag te trek*. * **Speel met woordkeuses om ‘n prentjie te skilder**. * Ek **gaan**  na die posbus ( Gewoon / oninteressant ) * Ek **hardloop** na die posbus ( Daar is haas / opgewondenheid / afwagting ) * Ek **struikel** na die posbus ( Vertel dat iets verkeerd is met die spreker ) * Ek **sluip** na die posbus ( Spreker is bang vir wat daar in die posbus wag, miskien ‘n verwagte swak skoolrapport! ) * **Wys hoe iets voel, smaak, klink, lyk ruik**. Laat leerders hul sintuie gebruik om iets te beskryf * **Gebruik die direkte woorde of gedagtes van ‘n persoon**. Deur ‘n persoon se direkte woorde / gedagtes te gebruik word die leesstuk baie interessanter as met slegs ‘n beskrywing. * **Beskryf hoe iemand of iets beweeg**. Dit sluit aan by die wenk oor woordkeuses, byvoorbeeld *Hy het* ***vinnig*** *na die posbus* ***gehardloop*** teenoor *Hy het na die posbus* ***genael****.* *Sy het* ***hard gehuil*** teenoor *Sy het dit* ***uitgesnik****.* * **Wys iemand se gevoel / emosie deur te beskryf wat hy doen**. Voorbeeld: *Sy lyk depressief* teenoor *Sy gryp die laaste snesie uit die boks, vee haar gesig af en gooi dit op die grond. Sy lê die hele dag voor die TV sonder om die kanaal te verander. Niks is vir haar lekker nie*. **Aksie spreek duideliker as woorde.** |